Sklep Dsp 65/2009
Sodna praksa Vrhovnega sodišča, 2009-10-06

pritožba zoper sodbo sodišča druge stopnje - zavrženje pritožbe

ZDSS-1 in ZPP ne določata pravice do pritožbe zoper pravnomočno sodbo sodišča druge stopnje. Tudi 25. člen Ustave Republike Slovenije zagotavlja pravico do pritožbe kot rednega pravnega sredstva le v dvostopenjskem postopku.

1. Sodišče prve stopnje je zavrnilo tožbeni zahtevek tožnika za odpravo drugostopenjske odločbe tožene stranke z dne 20. 4. 2007 (s katero je bila zavrnjena njegova pritožba zoper prvostopenjsko odločbo z dne 19. 3. 2007) in priznanje pravice do zdravljenja v naravnem zdravilišču.

2. Sodišče druge stopnje je tožnikovo pritožbo zavrnilo in potrdilo sodbo sodišča prve stopnje.

3. S posebnim sklepom je sodišče druge stopnje odločilo tudi, da ne dopusti revizije. Pri tem se je oprlo na določbo 5. točke 31. člena v zvezi z 32. členom Zakona o delovnih in socialnih sodiščih (ZDSS-1, Uradni list Republike Slovenije, št. 2/2004).

4. Zoper odločitev sodišča se pritožuje tožnik. V pritožbi navaja, da je iz prilog razvidno, da je bila pri njemu ugotovljena kronična obstruktivna pljučna bolezen (KPOB) in ne blaga bronhialna astma. K svojemu dobremu počutju prispeva predvsem sam z zdravim načinom življenja. Lani je prehodil 3.400 km. Prosi, da se mu omogoči zdravljenje v Radencih (oskrbo bi poravnal sam).

6. Tožnik nikjer v pritožbi ne navede, da se pritožuje zoper sklep sodišča druge stopnje o nedopuščeni reviziji (32. člen ZDDS-1). Tega tudi smiselno ni mogoče razbrati iz vsebine pritožbe. Prav nasprotno. Iz pritožbe izhaja, da izraža nezadovoljstvo z odločitvijo sodišča o zavrnitvi pravice do zdravljenja v naravnem zdravilišču in predlaga spremembo te odločitve. Zato je Vrhovno sodišče, na katerega je naslovljena, pritožbo obravnavalo kot pritožbo zoper odločitev sodišča o vsebini spora, t. j. kot pritožbo zoper pravnomočno sodbo sodišča druge stopnje.

7. Takšna pritožba ni dovoljena, saj ZDSS-1 in (glede na določbo 19. člena ZDSS-1) Zakon o pravdnem postopku (ZPP, Uradni list Republike Slovenije, št. 26/99 in nadalj.) ne določata pravice do pritožbe zoper pravnomočno sodbo sodišča druge stopnje. Tudi 25. člen Ustave Republike Slovenije (Uradni list Republike Slovenije, št. 33/91-I in nadalj.) zagotavlja pravico do pritožbe kot rednega pravnega sredstva le v dvostopenjskem postopku. To je tudi večkrat izraženo stališče Ustavnega sodišča Republike Slovenije.

8. Tožniku je bila pravica do pritožbe omogočena in jo je izkoristil s pritožbo zoper sodbo sodišča prve stopnje. Zoper to sodbo bi lahko vložil le revizijo ob predpostavki, da bi bila ta dopuščena oziroma, ker jo sodišče druge stopnje ni dopustilo, če bi vložil pritožbo zoper sklep sodišča druge stopnje o nedopuščeni reviziji in bi s to pritožbo uspel.

9. Ker torej pritožba ni predvidena kot redno pravno sredstvo zoper pravnomočno sodbo sodišča druge stopnje, iz pritožbe pa ne izhaja, da gre za pritožbo zoper sklep sodišča druge stopnje o nedopuščeni reviziji (zoper katerega je pritožba izrecno predvidena v 32. členu ZDSS-1), jo je Vrhovno sodišče ob smiselni uporabi 1. točke 365. člena ZPP zavrglo kot nedovoljeno.

Zakon o delovnih in socialnih sodiščih (2004) - ZDSS-1  - člen 32

Zakon o pravdnem postopku (1999) - ZPP  - člen 333, 365

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.